b'\n_START_ARTICLE_\nKorona (peli)\n_START_PARAGRAPH_\nKorona on biljardin tapainen peli, jossa pelaajat ly\xc3\xb6v\xc3\xa4t kepeill\xc3\xa4 kiekon muotoisia nappuloita neliskulmaisen pelialueen kussakin nurkassa sijaitseviin purkkeihin. Peli\xc3\xa4 pelataan puisella laudalla, joka on rajattu matalin reunoin. Peli\xc3\xa4 voi pelata kahdesta nelj\xc3\xa4\xc3\xa4n pelaajaa. Koronan on keksinyt Juho Jussila, joka on keksinyt my\xc3\xb6s fortunan ja suomalaisen tikkataulun ja siihen liittyv\xc3\xa4t tikanheiton s\xc3\xa4\xc3\xa4nn\xc3\xb6t. _NEWLINE_Koronan lajiliittona Suomessa on vuodesta 2013 toiminut Suomen Koronaliitto._NEWLINE_Pelilaudan tarkat ulkomitat ovat 91,44 cm x 91,44 cm (3 ft x 3 ft) , korkeus 7,5 cm._NEWLINE_Pelin alussa kullakin pelaajalla on kahdeksan pelinappulaa, jotka on sijoitettu kiinni pelilauden yhteen p\xc3\xa4\xc3\xa4tyyn siten, ett\xc3\xa4 nappulat ovat riviss\xc3\xa4 reunan keskikohdassa. Erikseen on k\xc3\xa4yt\xc3\xb6ss\xc3\xa4 muita nappuloita isompi ly\xc3\xb6ntinappula, jota pelaajat ly\xc3\xb6v\xc3\xa4t muodoltaan ja kooltaan rumpukapulan ja biljardikepin v\xc3\xa4lilt\xc3\xa4 olevalla kepill\xc3\xa4. Pelaaja saa biljardista poiketen ly\xc3\xb6d\xc3\xa4 vain silt\xc3\xa4 reunalta lautaa, jossa h\xc3\xa4n on omien pelinappuloidensa aloitustilannetta vastakkaisella puolella. Tarkoituksena on ly\xc3\xb6d\xc3\xa4 omat pelinappulat purkkeihin. Aivan aluksi haasteena on saada laudan reunaan kiinni laitetut nappulat yleens\xc3\xa4 liikkeelle tarpeeksi kovilla ly\xc3\xb6nneill\xc3\xa4. Jos pelinappula lent\xc3\xa4\xc3\xa4 pois pelilaudalta, nostetaan se takaisin aloitustilanteeseen. Mik\xc3\xa4li ly\xc3\xb6ntinappula menee purkkiin, tai se kimpoaa pois pelilaudalta, nostetaan yksi vastustajalta purkkiin saatu nappula takaisin aloitustilanteeseen. Jos ly\xc3\xb6j\xc3\xa4 ly\xc3\xb6 pelinappulan itse\xc3\xa4\xc3\xa4n l\xc3\xa4hell\xc3\xa4 oleviin purkkeihin niin silloin ly\xc3\xb6j\xc3\xa4n pit\xc3\xa4\xc3\xa4 huutaa \xe2\x80\x9dOmat\xe2\x80\x9d.'